In nomine sanctae et individuae Trinitatis, ego Arulfus, cognita religione hujus sancti Marciniacensis coenobii, volensque habere partem in orationibus et caeteris beneficiis quae ibi fiunt, concedo vobis qui habitatores estis loci hujus et successoribus vestris perpetuo futuris in alodio meo quod hactenus haereditario jure habui in Montebrosio, videlicet terris, pratis et vineis, et domo et curtillo quae ibi sunt. Hoc donum facio et per praesentem cartulam confirmo et fideliter et absque malo ingenio, nullam ibi consuetudinem alicui de posteritate mea relinquens; quam si quis ibi requirere praesumpserit, iram Dei omnipotentis incurrat et aeternae maledictioni subveniat. Factum solemniter in manu Archimbaldi prioris in die quo Arulfus habitum mutavit et ex clerico factus est monachus apud Marciniacum. Testes hujus rei sunt Hugo de Chenevei, Amicus famulus, Petrus grammaticus, et Petrus de Canale.